รัฐบาลไทย-ข่าวทำเนียบรัฐบาล-สธ. เตือนประชาชน อย่าหลงเชื่อ ดื่มสุราช่วงหน้าหนาวทำให้ร่างกายอบอุ่น
วันพุธที่ 8 พฤศจิกายน 2560
สธ. เตือนประชาชน อย่าหลงเชื่อ ดื่มสุราช่วงหน้าหนาวทําให้ร่างกายอบอุ่น
กระทรวงสาธารณสุข เตือนประชาชนรักษาร่างกายให้อบอุ่น การดื่มเหล้าคลายหนาวเป็นความเชื่อที่ผิด ไม่ช่วยให้ร่างกายอบอุ่น อาจช็อกเสียชีวิตได้ข้อมูลหน้าหนาวปีที่ผ่านมา พบผู้เสียชีวิตที่อาจเกี่ยวเนื่องกับภาวะอากาศหนาว รวม 15 ราย
วันนี้ (8 พฤศจิกายน 2560) ที่กระทรวงสาธารณสุข จ.นนทบุรี นายแพทย์เจษฎา โชคดํารงสุข ปลัดกระทรวงสาธารณสุข ให้สัมภาษณ์ว่า ฤดูหนาวปีนี้ หลายพื้นที่ในภาคเหนือ ภาคตะวันออกเฉียงเหนือ มีอากาศเย็นจัด หากไม่รักษาความอบอุ่นของร่างกายให้เพียงพอจะทําให้เจ็บป่วยด้วยโรคระบบทางเดินหายใจได้ง่าย โดยเฉพาะผู้สูงอายุ ผู้ป่วยโรคเรื้อรัง และเด็กเล็กขอให้สวมเสื้อกันหนาว ผ้าพันคอให้อบอุ่นเพียงพอการซื้อเสื้อกันหนาวมือสองจะต้องซักให้สะอาด ต้มในน้ําร้อนเพื่อฆ่าเชื้อโรค และตากแดดให้แห้ง ป้องกันการติดโรคผิวหนังจากเชื้อรา หรือไรฝุ่นที่อาจติดมากับเสื้อผ้าอย่างไรก็ดี ในการเพิ่มความอบอุ่นด้วยการผิงไฟ จะต้องระมัดระวัง อย่าเข้าไปอยู่ใกล้กองไฟจนเกินไปสําหรับนักท่องเที่ยวต้องไม่นําเตาไฟไปผิงในเต็นท์ที่พัก และในการอาบน้ําอุ่นจากเครื่องทําน้ําอุ่นที่ใช้แก๊ส ห้องอาบน้ําต้องมีช่องระบายอากาศเพื่อให้อากาศถ่ายเท
นายแพทย์เจษฎา กล่าวต่อว่า ขอย้ําเตือนประชาชนบางกลุ่มหรือนักท่องเที่ยวที่เชื่อว่าฤทธิ์ของแอลกอฮอล์จะทําให้ร่างกายอบอุ่น จึงดื่มเหล้าเพื่อคลายหนาวซึ่งเป็นความเข้าใจผิดและอาจเป็นอันตรายถึงขั้นเสียชีวิตได้เนื่องจากความรู้สึกอุ่นจนร้อนวูบวาบเกิดจากเส้นเลือดฝอยใต้ผิวหนังขยายตัว ทําให้สูญเสียความร้อนและน้ําอุณหภูมิในร่างกายลดต่ําลง อีกทั้งผู้ดื่มอาจถอดเสื้อกันหนาวออกหากดื่มมากฤทธิ์แอลกอฮอล์จะกดประสาทส่วนกลาง ทําให้ง่วง ซึม จนอาจหลับหรือหมดสติอยู่ท่ามกลางอากาศที่หนาวเย็น ซึ่งจะยิ่งอันตรายมากขึ้น เนื่องจากเลือดในร่างกายหนืดขึ้น มีผลต่อการไหลเวียนไปยังอวัยวะต่าง ๆ ทําให้ขาดออกซิเจน หัวใจทํางานหนักเพื่อสูบฉีดเลือดไปเลี้ยงร่างกาย อาจช็อกและเสียชีวิตได้ง่ายขึ้น
ขอแนะนําการปฏิบัติตนของประชาชนในภาวะอากาศหนาว ดังนี้1.ควรเตรียมความพร้อม ดูแลสุขภาพร่างกายให้แข็งแรง ออกกําลังกาย รับประทานอาหารที่มีประโยชน์โดยเฉพาะอาหารที่มีวิตามินซีสูง เช่น ส้ม ฝรั่ง มะเขือเทศ เป็นต้น และดื่มเครื่องดื่มที่สามารถให้ความอบอุ่นเช่น น้ําขิง 2.เตรียมเครื่องนุ่งห่มกันหนาวให้พร้อมและอยู่อาศัยในที่อบอุ่นป้องกันลมได้ 3.งดการดื่มสุราหรือเครื่องดื่มแอลกอฮอล์ทุกชนิด 4.เฝ้าระวัง สังเกตอาการผู้ป่วยที่รับประทานยาบางชนิด เช่น ยากล่อมประสาท ยารักษาอาการชัก ที่มีผลทําให้อุณหภูมิร่างกายลดต่ําลงและ 5.ป้องกันตัวเองจากโรคติดเชื้อ โดยเฉพาะโรคติดเชื้อทางระบบทางเดินหายใจ โรคปอดอักเสบ บางครั้งอาจรุนแรงจนถึงขั้นเสียชีวิตได้ ควรล้างมือบ่อยๆ หลีกเลี่ยงการคลุกคลีกับผู้ป่วย รักษาร่างกายให้อบอุ่นอยู่เสมอ
ด้าน นายแพทย์สุวรรณชัย วัฒนายิ่งเจริญชัย อธิบดีกรมควบคุมโรค กล่าวว่าข้อมูลสํานักระบาดวิทยา กรมควบคุมโรค ช่วงหน้าหนาวเมื่อปลายปีที่ผ่านมา (ประมาณ 2 เดือน ระหว่างวันที่ 21 พฤศจิกายน 2559 ถึงวันที่ 15 เดือนมกราคม 2560) มีรายงานผู้เสียชีวิตที่คาดว่าอาจเกี่ยวเนื่องกับภาวะอากาศหนาว รวมทั้งสิ้น 15 ราย แยกเป็นชาย 11 ราย หญิง 4 ราย กลุ่มอายุที่เสียชีวิตสูงสุด คืออายุ 60 ปีขึ้นไป ร้อยละ 26.67 รองลงมา คือ 50-54 ปี และ 45-49 ปี อาชีพที่เสียชีวิตสูงสุด คือรับจ้าง ร้อยละ 20 รองลงมาคือเกษตรกรและค้าขาย ส่วนสถานที่ที่เสียชีวิตสูงสุด คือในบ้านพัก อาคาร กุฏิ ร้อยละ 60 รองลงมาคือเพิงพัก เถียงนาผู้เสียชีวิตส่วนใหญ่มีปัจจัยเสริมร่วมกับการสัมผัสอากาศหนาวเย็น คือสวมเครื่องนุ่งห่มไม่เพียงพอ ร้อยละ 77.33 รองลงมาคือมีโรคประจําตัวร้อยละ 26.67 เช่น โรคมะเร็งปอด เบาหวาน ความดันโลหิตสูง โรคไต เป็นต้น ผู้ที่ดื่มสุราและการสวมเครื่องนุ่งห่มไม่เพียงพอ โดยส่วนใหญ่เสียชีวิตในบ้าน ประชาชนสอบถามข้อมูลเพิ่มเติมได้ที่สายด่วนกรมควบคุมโรค โทร 1422
*************************** 8 พฤศจิกายน 2560